«Խմելու ջրի գերքլորացման առնչութամբ մենք շատ տրտունջներ ենք լսել, բայց որպես բողոք հիշում եմ վերջին դեպքերից մեկը, որը 2-2,5 տարի առաջ էր,- մեզ հետ զրույցի ընթացքում ասաց «Սպառողների ասոցիացիա›› հկ նախագահ Արմեն Պողոսյանը:- Խմելու ջրի նմուշն ինքս տվեցի հիգիենիկ և հակահամաճարակային տեսչության Արաբկիրի լաբորատորիա: Լաբորատոր հետազոտության արդյունքում պարզվեց, որ ջրում մնացորդային քլորի պարունակությունը թույլատրելի սահմանից ավելին էր, իսկ դա առողջության վրա բացասաբար ազդող է: Կարծում եմ, որ իրենց ապահովագրելու համար մտածում են ջրում քլորը մի քիչ շատ լցնել, որպեսզի ավելի լավ ազդի, և վարակման դեպքերը կանխվեն: Պետք է ասեմ, որ քլորով ջուրն ախտահանելը քարեդարյան մեթոդ է, այժմյան տեխնոլոգիաների դարում ջուրն ախտահանվում է ուլտրամանուշակագույն ճառագայթման միջոցով, այսինքն` համապատասխան լամպեր են տեղադրված հոսող ջրի վրա: Իհարկե, էլեկտրաէներգիայի հավելյալ ծախս է կատարվում, բայց չի ծախսվում քլոր, որի համար նույնպես ֆինանսական միջոցներ են անհրաժեշտ, և ամենակարևորը` նոր մեթոդն արդյունքի և բնակչության առողջությունը չվտանգելու առումով անհամեմատ առավել է, որովհետև ուլտրամանուշակագույն ճառագայթմամբ ջուրն ախտահանելու դեպքում ոչ մի բացասական հետևանք չի մնում ջրում, իսկ քլորի նորման գերազանցելու դեպքում այն ազդում է մարդկանց առողջության վրա: Նույնիսկ Աֆրիկայում վայրեր կան, որտեղ ջուրն արդեն ախտահանվում է նոր տեխնոլոգիաներով: Ամոթ է, որ մեզ մոտ դեռ քլորով են ախտահանում››: